দেবভূমে ভেঙে পড়ল মেঘ! মাঝরাতে শুরু বিপর্যয়, এখন কী অবস্থা?

ওয়েব ডেস্ক: বর্ষা পেরোলেও বিপদ কমেনি উত্তর ভারতে (North India Floods)। শরতেও মেঘভাঙা বৃষ্টিতে (Cloudburst Rain) বিপর্যয় শুরু হল দেবভূমি উত্তরাখণ্ডে (Uttarakhand Floods)। সোমবার সন্ধ্যে থেকে ভারী বৃষ্টি (Heavy Rainfall) শুরু হয় রাজ্যজুড়ে। সোমবার গভীর রাতে ফেটে পড়ে মেঘ। তার জেরেই তপোবন অঞ্চলের বহু বাড়ি জলমগ্ন হয়ে পড়েছে। পাশাপাশি সহাস্ট্রধারা এবং আইটি পার্ক এলাকা ডুবেছে জলের তলায়। একইসঙ্গে কার্লিগাদ নদীর জলস্তর আচমকা বেড়ে যাওয়ায় একটি সেতু ভেঙে পড়ে এবং নদীর তীরবর্তী এলাকা পড়ে বন্যার কবলে। এর জেরে ইতিমধ্যে দুজনের নিখোঁজ হওয়ার খবর মিলেছে।

ঘটনার খবর পেয়ে জেলাশাসক, সাব ডিভিশনাল ম্যাজিস্ট্রেট এবং অন্যান্য প্রশাসনিক আধিকারিকরা রাতেই ঘটনাস্থলে পৌঁছে ত্রাণ ও উদ্ধারকাজ শুরু করেন। নিখোঁজদের খুঁজতে শুরু হয় তল্লাশি। জাতীয় দুর্যোগ মোকাবিলা বাহিনী (NDRF), রাজ্য দুর্যোগ মোকাবিলা বাহিনী (SDRF) এবং কেন্দ্রীয় পাবলিক ওয়ার্কস ডিপার্টমেন্টের (PWD) কর্মীরা বুলডোজার নিয়ে উদ্ধারকাজে লেগে পড়েছেন সোমবার রাত থেকেই।

আরও পড়ুন: বিয়ে করতে ৬০০ কিলোমিটার গাড়ি চালিয়ে এসে প্রেমিকের হাতে খুন

এদিকে এই দুর্যোগের জেরে ইতিমধ্যে ব্যাহত হয়েছে উত্তরাখণ্ডের একাধিক শহরে জনজীবন। ইতিমধ্যে বন্ধ হয়েছে দেরাদুন জেলার সমস্ত প্রাথমিক, মাধ্যমিক এবং উচ্চমাধ্যমিক স্কুল। প্রথম থেকে দ্বাদশ শ্রেণি পর্যন্ত পাঠক্রম বন্ধ রাখার নির্দেশ দিয়েছেন জেলাশাসক। রাজ্যের এই দুর্যোগ প্রসঙ্গ উল্লেখ করে উত্তরাখণ্ডের মুখ্যমন্ত্রী পুষ্কর সিং ধামি এক্স হ্যান্ডেলে একটি পোস্ট করে জানিয়েছেন, সহাস্ট্রধারায় প্রবল বৃষ্টির কারণে কয়েকটি দোকান ক্ষতিগ্রস্ত হয়েছে। তিনি আরও বলেছেন, তিনি স্থানীয় প্রশাসনের সঙ্গে যোগাযোগ রেখে পরিস্থিতি নজরদারি করছেন।

এর আগে অগাস্ট মাসে উত্তরাখণ্ডের চামোলি জেলার দেউল তহসিলের মোপাটা গ্রামে মেঘভাঙা বৃষ্টির কারণে একটি বাড়ি এবং গরুর গোয়াল ধসে পড়ে। সেই ঘটনায় ১৫-২০টি গবাদি পশু ধ্বংসস্তূপে চাপা পড়ে। তার আগেও একাধিকবার বন্যায় ক্ষতির সম্মুখীন হয়েছে দেবভূমি।